b'\n_START_ARTICLE_\nAkmenropos\n_START_SECTION_\nI\xc5\xa1vaizda\n_START_PARAGRAPH_\nB\xc5\xabriui priklauso ma\xc5\xbei, 12\xe2\x80\x9335 mm ilgio besparniai vabzd\xc5\xbeiai, truput\xc4\xaf pana\xc5\xa1\xc5\xabs \xc4\xaf auslindas. K\xc5\xabnas da\xc5\xbeniausiai gle\xc5\xbenas, smulkiai plaukuotas, rudas arba rusvas. Akys ma\xc5\xbeos, kartais j\xc5\xb3 visai n\xc4\x97ra. Antenos ilgos, sudarytos i\xc5\xa1 23\xe2\x80\x9345 nareli\xc5\xb3. Pilvelio gale yra du ploni, ilgi cerkai, o patel\xc4\x97s turi kiau\xc5\xa1d\xc4\x97t\xc4\x99.\n_START_SECTION_\nBiologija\n_START_PARAGRAPH_\nAktyv\xc5\xabs naktimis, retkar\xc4\x8diais dien\xc4\x85. Visa\xc4\x97d\xc4\x97s, gaudo \xc4\xafvairius nariuotakojus. Taip pat minta ir detritu, samanomis ar kitu augaliniu maistu. Retkar\xc4\x8diais patel\xc4\x97 gali su\xc4\x97sti patin\xc4\x85._NEWLINE_Kopuliacija trunka iki 4 val.; apvaisinta patel\xc4\x97 kiau\xc5\xa1in\xc4\x97lius pra\xc4\x97jus 10\xe2\x80\x9350 dien\xc5\xb3 ar keliems m\xc4\x97nesiams po poravimosi deda \xc4\xaf supuvusi\xc4\x85 medien\xc4\x85, samanas, ply\xc5\xa1ius tarp akmen\xc5\xb3 ar dirvo\xc5\xbeem\xc4\xaf. Nimfos neriasi apie 9 kartus ir vystosi 5 ar daugiau met\xc5\xb3. Be maisto nimfos gali i\xc5\xa1gyventi nuo 3 iki 6 m\xc4\x97nesi\xc5\xb3. Suaug\xc4\x97liai gyvena iki 2 met\xc5\xb3._NEWLINE_Akmenropos prisitaikiusios gyventi \xc5\xa1altoje temperat\xc5\xabroje. Aktyvios kai tik temperat\xc5\xabra pakyla vos vos vir\xc5\xa1 0 \xc2\xb0 C. Auk\xc5\xa1tesn\xc4\x97s nei 16 \xc2\xb0 C temperat\xc5\xabros netoleruoja, greitai \xc5\xbe\xc5\xabsta. Prie minusin\xc4\x97s temperat\xc5\xabros taip pat gali greitai \xc5\xbe\xc5\xabti. Gyvena v\xc4\x97siuose kaln\xc5\xb3 mi\xc5\xa1kuose, olose, auk\xc5\xa1tai kalnuose (prie ledyn\xc5\xb3, iki 3200 m auk\xc5\xa1\xc4\x8dio) arba giliai \xc4\xafsiraususios \xc4\xaf mi\xc5\xa1ko paklot\xc4\x99. Kadangi akmenropos besparniai vabzd\xc5\xbeiai \xe2\x80\x93 j\xc5\xb3 migracija labai ribota.\n_START_SECTION_\nPaplitimas\n_START_PARAGRAPH_\nPirm\xc4\x85 kart\xc4\x85 \xc5\xa1io b\xc5\xabrio vabzd\xc5\xbeiai buvo aptikti 1906 m. entomolog\xc5\xb3 Edmund Murton Walker ir T.B. Kurata Kanados Uoliniuose kalnuose, Albertos provincijoje. V\xc4\x97liau akmenrop\xc5\xb3 r\xc5\xab\xc5\xa1i\xc5\xb3 atrasta ir Ryt\xc5\xb3 Azijoje, Japonijoje, Kor\xc4\x97joje, Kinijoje, Sibire.\n_START_SECTION_\nSistematika\n_START_PARAGRAPH_\nSistematika n\xc4\x97ra nusistov\xc4\x97jusi. Da\xc5\xbenai autoriai akmenropas, kartu su gladiatoriais (Mantophasmatodea) jungia \xc4\xaf vien\xc4\x85 b\xc5\xabr\xc4\xaf Notoptera._NEWLINE_B\xc5\xabriui priklauso viena \xc5\xa1eima tikrosios akmenropos (Grylloblattidae) 5 gentys ir apie 30 r\xc5\xab\xc5\xa1i\xc5\xb3.'